ELŐTERJESZTÉS

**a Gazdasági és Városstratégiai Bizottság 2018. február 12-i ülésére**

**Javaslat az Országos Horvát Önkormányzattal kötendő ingyenes használatba adási megállapodással kapcsolatos döntés meghozatalára**

Tájékoztatom a Tisztelt Bizottságot, hogy Szombathely Megyei Jogú Város Közgyűlése a 230/2015.(VI.18.) Kgy. sz. határozatában az Országos Horvát Önkormányzat megkeresésére előzetesen támogatta, hogy a Szombathely, Pázmány P. krt. 28/A. szám alatti ingatlanban az Országos Horvát Önkormányzat óvodából, általános iskolából, középiskolából álló és diákotthonnal rendelkező horvát nemzetiségi iskolaközpontot alakítson ki a sportszervezetek átmeneti elhelyezéséhez szükséges időtartamot követően, legkorábban 2018. január 1. napjától.

A horvát nemzetiségi önkormányzat azonban már korábban megkezdte a nemzetiségi oktatást-nevelést, amelyhez 2016. január 1. napjától ingyenes használatba kapták a 9146/9 hrsz-ú, Jászai Mari u. 4. szám alatti ingatlant. Az ingatlanban 2016. szeptember 1-jén megkezdte működését a Miroslav Krleža Horvát Óvoda, Általános Iskola, Gimnázium és Kollégium óvodai, 2017. szeptember 1-től pedig az általános iskolai tagintézménye. A két önkormányzat Feladat-ellátási Megállapodást kötött a horvát nemzetiségi óvodai nevelést igénylő szombathelyi gyermekek ellátása, valamint étkeztetésük vonatkozásában.

A Közgyűlés a 190/2017. (VI.15.) Kgy. sz. határozatában a szombathelyi 6614/32 hrsz-ú, Pázmány Péter krt. 28/A szám alatti, 6960 m2 területű ingatlan ingyenes használatát 2018. január 1. napjától a felújítás időtartamára, azaz 2019. augusztus 31. napjáig engedélyezte a Miroslav Krleža Horvát Óvoda, Általános Iskola, Gimnázium és Kollégium részére.

Az Országos Horvát Önkormányzat a nemzetiségi óvoda, általános iskola és gimnázium kialakítása, kollégium létesítése céljából elkészítette a felmérési, valamint az előzetes vázlatterveket. A felújítási, átépítési munkák megkezdése előtt szükséges az ingatlanra vonatkozó hosszú távú jogosultságok szerződésben történő rögzítése.

Gugán János, az Országos Horvát Önkormányzat elnöke 2017. december 11-én azzal a kéréssel fordult önkormányzatunkhoz, hogy a közérdekű kötelezettségvállalás hosszú távú tartamára, valamint a felújítás, átalakítás becsült költségének nagyságrendjére tekintettel az Önkormányzat az ingatlan tulajdonjogát ingyenes adja át az Országos Horvát Önkormányzat részére.

Az erre vonatkozó hatályos jogszabályok rendelkezéseit figyelembe véve azonban nincs lehetőség a térítésmentes tulajdonba adásra, mivel ebben az esetben nem egy működő intézmény fenntartói jogának átadásáról van szó, amellyel a nemzetiségek jogairól szóló 2011. CLXXIX. törvény 125. § (5) bekezdése alapján együtt járhat az ingatlan vagyon átadása is.

Önkormányzatunk azonban elkötelezett abban, hogy a fenti ingatlan hosszútávon a horvát nemzetiségi oktatás-nevelés színtere legyen. Ezért javaslom, hogy a Közgyűlés a 6614/32 hrsz-ú, Pázmány Péter krt. 28/A szám alatti, 6960 m2 területű ingatlant 25 éves határozott időtartamra adja ingyenes használatba – ingatlan-nyilvántartásba történő bejegyzéssel – az intézmény elhelyezésének céljára.

Az Országos Horvát Önkormányzat Közgyűlése 2018. február 3-i ülésén napirendre tűzte a vagyonhasznosítás kérdéskörét. A Közgyűlés első körben elfogadta a 25 éves határozott időtartamú ingyenes használatba adást – ingatlan-nyilvántartásba történő bejegyzéssel – a köznevelési intézmény megalapozásához, valamint a fejlesztési tervekhez igazodóan.

A horvát önkormányzat napköziotthonos óvoda, felmenő rendszerű általános iskola, gimnázium és kollégium kialakítását tervezi horvát nemzetiségi kétnyelvű nevelés és oktatási program szerint.

A megvalósítás tervezett üteme a következő:

**I. ütem -** megvalósítási időszak: 2018.04.01. – 2019.08.31.

* Tervezés, engedélyezés;
* Óvodai csoportszobák és kiszolgálóhelyiségek kialakítása, alsó tagozat 4 osztály és tornaterem kialakítása, nevelői és tanári szobák kialakítása;
* Étkező kialakítása.

**II. ütem -** megvalósítási időszak: 2019.09.01. – 2021.08.31.

* Felső tagozati tantermek, szaktantermek, kiszolgáló helyiségek.

**III. ütem -** megvalósítási időszak: 2021.09.01-től

* Konyha, gimnázium, kollégium, kiszolgáló helyiségek kialakítása.

Az ingatlan fejlesztésről a felmérési és a beépítési tervek rendelkezésre állnak. A Tisztelt Közgyűlés támogató döntése esetén kezdhető meg a kiviteli tervezés, valamint az engedélyezési eljárás, amelynek vonatkozásában már Támogatói Okirattal rendelkezik az Országos Horvát Önkormányzat az Emberi Erőforrások Minisztériumától.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Az ingatlan ingyenes használatba adását a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 16. pontjában foglaltak alapozzák meg.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján önkormányzati vagyon tulajdonjogát ingyenesen átruházni vagy 3 éves időtartamot meghaladó ingyenes használatot engedélyezni a Közgyűlés jogosult.

Tájékoztatom a Tisztelt Bizottságot arról, hogy a társadalmi szervezetek kérelme a közpénzekből nyújtott támogatások átláthatóságáról szóló 2007. évi CLXXXI. törvény hatálya alá tartozik. A törvény 6. § (1) bekezdésében megállapított kizáró körülmények, valamint a 8. § (1) bekezdésében megjelölt érintettség hiányával kapcsolatos nyilatkozatot a kérelmezőtől megkértük.

Kérem a Tisztelt Bizottságot, hogy az előterjesztést megtárgyalni, és a határozati javaslatokban foglaltak szerint dönteni szíveskedjék.

**Szombathely, 2018. február 8.**

**/: Dr. Puskás Tivadar :/**

**Határozati javaslat**

**…./2018. (II. 12.) GVB. sz. határozat**

A Bizottság a Közgyűlés számára javasolja, hogy Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a 6614/32 hrsz-ú, Pázmány Péter krt. 28/A szám alatti, 6960 m2 területű ingatlan ingyenes használatát 25 éves határozott időtartamra, 2018. március 1. napjától 2043. február 28. napjáig engedélyezze az Országos Horvát Önkormányzat részére működésének elősegítése, horvát nemzetiségi oktatási központ működtetése céljából.

A Bizottság javasolja, hogy a Közgyűlés az Egyesület részére ingyenes használatot biztosítson az alábbi feltételekkel:

* az ingyenes használat jogát a Használó az ingatlan-nyilvántartásba bejegyeztetheti;
* amennyiben az ingatlant az Önkormányzat más célra hasznosítja, úgy megfelelő csereingatlan biztosításáról nem köteles gondoskodni,
* az ingatlan fenntartásával, üzemeltetésével kapcsolatos költségek a használót terhelik,
* a használó az ingatlant kizárólag a feladatainak ellátására használhatja,
* a használó az ingatlan használatát másnak nem engedheti át,
* az ingatlant az abban folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a helyiséget kiürítve és tisztán, átadáskori állapotban és felszereltséggel köteles visszaadni.

A Bizottság javasolja, hogy a Közgyűlés hatalmazza fel a polgármestert, hogy az Országos Horvát Önkormányzattal az ingyenes használatra vonatkozó megállapodást megkösse.

**Felelős:** Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, a Városüzemeltetési Osztály vezetője)

**Határidő**: azonnal